b'\n_START_ARTICLE_\nKralj u New Yorku\n_START_SECTION_\nRadnja\n_START_PARAGRAPH_\n"Jedna od manjih neprilika u modernom \xc5\xbeivotu je revolucija." Zbog revolucije u njegovoj zemlji, kralj Igor Shahdov (Charlie Chaplin) dolazi u New York gotovo osiroma\xc5\xa1en jer mu je imovinu ukrao vlastiti premijer. Poku\xc5\xa1ava stupiti u kontakt s Nuklearnom komisijom u vezi svojih ideja o upotrebi atomske energije u stvaranju utopije. Na ve\xc4\x8deri, koja se prenosi u\xc5\xbeivo na televiziji (\xc5\xa1to je njemu nepoznato), on otkriva kako je jedno vrijeme nastupao u kazali\xc5\xa1tu. Molili su ga da snimi televizijske reklame, ali se to njemu ne svi\xc4\x91a. Poslije snima par reklama kako bi zaradio ne\xc5\xa1to novca. Kad su ga pozvali da odr\xc5\xbei govor u \xc5\xa1koli za napredne, upoznaje Ruperta Macabeeja (Michael Chaplin), urednika \xc5\xa1kolskih novina, desetogodi\xc5\xa1njeg povjesni\xc4\x8dara koji mu odr\xc5\xbeava anarhisti\xc4\x8dku lekciju. Iako Rupert ka\xc5\xbee kako nema povjerenja ni u jedan oblik vlade, njegovi su roditelji komunisti. Samog Shahdova kasnije osumnji\xc4\x8de da je komunist te se mora suo\xc4\x8diti s McCarthyjevim saslu\xc5\xa1anjima. Oslobo\xc4\x91en je optu\xc5\xbebi te se odlu\xc4\x8duje pridru\xc5\xbeiti svojoj otu\xc4\x91enoj kraljici u Parizu kako bi se pomirili. Me\xc4\x91utim, Rupertovi roditelji zavr\xc5\xa1avaju u zatvoru, a vlasti dje\xc4\x8daka prisiljavaju da oda imena prijatelja svojih roditelja. Shahdov ga uvjeri da je antikomunisti\xc4\x8dka paranoja besmislica i pozove ga da do\xc4\x91e u Europu sa svojim roditeljima._NEWLINE_Uz osudu metoda Odbora za neameri\xc4\x8dke aktivnosti, film se okre\xc4\x87e protiv ameri\xc4\x8dkog komercijalizma, popularne glazbe i filma. U sceni na ve\xc4\x8deri se pojavljuje veliki broj satiri\xc4\x8dnih portreta glumaca i javnih osoba tog vremena; a Kralj prisustvuje filmskoj pretpremijeri filma Mu\xc5\xa1karac ili \xc5\xbeena? (Glen ili Glenda).'